
Ustanovenia tejto Príručky pre žiadateľa vychádzajú predovšetkým z:
a) Strategického plánu Spoločnej poľnohospodárskej politiky 2023 – 2027 (zverejnený na webovom sídle Platobnej agentúry a Ministerstva pôdohospodárstva a rozvoja vidieka Slovenskej republiky ďalej aj „MPRV SR“ https://www.apa.sk/projektove-podpory/spp-2023-2027-riadiaca-dokumentacia),
b) Systému riadenia projektových intervencií Strategického plánu Spoločnej poľnohospodárskej politiky 2023 – 2027 (ďalej len „Systém riadenia projektových intervencií“ zverejnený na webovom sídle Platobnej agentúry a MPRV SR https://www.apa.sk/projektove-podpory/spp-2023-2027-riadiaca-dokumentacia),
c) Systému finančného riadenia európskeho poľnohospodárskeho fondu pre rozvoj vidieka v rámci strategického plánu spoločnej poľnohospodárskej politiky 2023 – 2027 (ďalej len „Systém finančného riadenia“ zverejnený na webovom sídle Platobnej agentúry a MPRV SR),
d) Metodického usmernenia Riadiaceho orgánu č. 1/2025 o podmienkach poskytnutia príspevku na projektové intervencie v rámci Strategického plánu SPP 2023 – 2027 https://www.apa.sk/usmernenia-0  odd(ďalej len „MURO č. 1“),
e) Legislatívy EÚ zverejnená na webovom sídle EÚ: EUR-Lex https://eur-lex.europa.eu/homepage.html?locale=sk; predovšetkým:
· Nariadenie Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 v platnom znení.
· Nariadenie Európskeho parlamentu a Rady (EÚ) 2021/2116 z 2. decembra 2021 o financovaní, riadení a monitorovaní spoločnej poľnohospodárskej politiky a o zrušení nariadenia (EÚ) č. 1306/2013 v platnom znení 
· Nariadenie Európskeho parlamentu a Rady (EÚ, Euratom) 2024/2509 z 23. septembra 2024 o rozpočtových pravidlách, ktoré sa vzťahujú na všeobecný rozpočet
f) Legislatívy Slovenskej republiky (zverejnená v Zbierke zákonov SR https://www.slov-lex.sk/domov; predovšetkým:
· Zákon č. 247/2024 Z. z. o príspevkoch poskytovaných z Európskeho poľnohospodárskeho fondu pre rozvoj vidieka a o zmene a doplnení niektorých zákonov (ďalej len „zákon o príspevkoch“).
g) Výzvy na predkladanie žiadostí č. 1/SP/2025-76.1 (ďalej len „Výzva na predkladanie žiadostí“ alebo aj „Výzva“).

(1) Táto Príručka pre žiadateľa je predovšetkým informatívnym riadiacim dokumentom, ktorý poskytuje žiadateľovi najdôležitejšie informácie o podmienkach, ktoré musí splniť, aby mu mohol byť poskytnutý príspevok, rámcový prehľad a najdôležitejšie informácie o vyhlásenej Výzve na predkladanie žiadostí a o postupoch na predkladanie žiadosti o príspevok (ďalej len „ŽoPP“) pre vyhlásenú Výzvu na predkladanie žiadostí. 

(2) Je v záujme žiadateľa, aby sa oboznámil s obsahom tejto Príručky pre žiadateľa, čo by mu malo napomôcť pri podaní takej ŽoPP, ktorú Platobná agentúra schváli.

V tejto Príručke pre žiadateľa sú uvedené najdôležitejšie informácie, špecifiká a upozornenia v rámci  Výzvy na predkladanie žiadostí. Ostatné informácie sú uvedené v samotnej Výzve na predkladanie žiadostí, taktiež všeobecné postupy v rámci konania o žiadosti sú popísané v III. časti Systému riadenia projektových intervencií. Informácie o podmienkach poskytnutia príspevku sú bližšie popísané v MURO č. 1.

(3) Táto Príručka pre žiadateľa má okrem informatívneho aj záväzný charakter, avšak v prípade jej rozporu s:
a) Výzvou na predkladanie žiadosti platia ustanovenia Výzvy na predkladanie žiadosti a Príručka pre žiadateľa je v časti rozporu neplatná,
b) formulárom žiadosti o poskytnutie príspevku platia ustanovenia formulára žiadosti 
o poskytnutie príspevku a Príručka pre žiadateľa je v časti rozporu neplatná,
c) s riadiacou dokumentáciou podľa kap. 2.2 písm. a) až j) a l) Systému riadenia projektových intervencií platia ustanovenia riadiacej dokumentácie podľa  Systému riadenia projektových intervencií kap. 2.2 písm. a) až j) a l) a Príručka pre žiadateľa je v časti rozporu neplatná.

(1) Výzva na predkladanie žiadostí v zmysle § 10 zákona o príspevkoch predstavuje podnet a základný metodický podklad s vopred ustanovenými podmienkami a pravidlami, na základe ktorého žiadateľ vypracuje a predloží svoju žiadosť o príspevok. Vyhlásená Výzva na predkladanie žiadostí je záväzná ako pre Platobnú agentúru, tak aj pre žiadateľa. 

(2) Výzvu na predkladanie žiadostí vyhlasuje Platobná agentúra zverejnením na svojom webovom sídle. Vyhlásením Výzvy na predkladanie žiadostí sa stáva Výzva na predkladanie žiadostí účinnou. 

(3) Cieľom Výzvy na predkladanie žiadostí je podpora v zmysle uvedenej projektovej intervencie 
76.1 Finančné príspevky na komerčné poistné pre poistné schémy v poľnohospodárstve, t. j. príspevok slúžiaci na zmiernenie následkov produkčného rizika poľnohospodárov, teda výpadkov v objeme produkcie (škoda na úrode alebo zníženia počtu alebo zhoršenia stavu hospodárskych zvierat, škoda na hospodárskych zvieratách) spôsobených následkom presne špecifikovaných nepriaznivých udalostí. Poskytnutím príspevku má dôjsť k výraznému zlepšeniu predvídateľnosti poľnohospodárskych príjmov a následného plánovania poľnohospodárskej produkcie, čím sa prispeje k zlepšeniu hospodárskej udržateľnosti výroby v poľnohospodárskych podnikoch.
Projektová Intervencia 76.1 sa vzťahuje len na príspevok na poistenie rizík poľnohospodárskej produkcie, resp. stavu hospodárskych zvierat; nevzťahuje sa na oblasť poistenia rizík poľnohospodárskych príjmov.

(4) Výzva na predkladanie žiadostí má formu uzavretej výzvy (bližšie v III. časti, kap. 3.3., odd. 3.3.4 Systému riadenia projektových intervencií).

(5) Bližšie o zmene a zrušení Výzvy na predkladanie žiadostí všeobecne v § 10 zákona o príspevkoch, a v III. časti, kap. 3.3 odd. 3.3.6 Systému riadenia projektových intervencií.

(6) Osobitosti Výzvy na predkladanie žiadostí:
a) Neuzatvára sa Zmluva o príspevku podľa § 19 zákona o príspevkoch, ale podľa § 9 ods. 2 zákona o príspevkoch sa príspevok poskytuje na základe rozhodnutia o schválení žiadosti, ktorý vydá Platobná agentúra v konaní o žiadosti. Právny nárok na poskytnutie príspevku vzniká splnením podmienok právoplatného rozhodnutia.
b) Neuplatňuje sa podmienka poskytnutia príspevku – povinnosť postupovať v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, ani Metodické usmernenie Riadiaceho orgánu č. 2/2025 o obstarávaní tovarov, služieb a stavebných prác pri implementácií projektových intervencií v rámci Strategického plánu SPP 2023 – 2027.
c) Neuplatňujú sa kritériá výberu (kap. 4, odd. 4.2 ods. 9 MURO č. 1).
d) Neuplatňuje sa schéma štátnej pomoci, resp. schéma de minimis.
e) Udržateľnosť Projektu trvá do platnosti a účinnosti zmluvy o poistení vzťahujúcej sa na rok 2025.

(7) Výzva na predkladanie žiadostí je určená pre tých, ktorí spĺňajú podmienky oprávnenosti žiadateľa stanovených touto Výzvou na predkladanie žiadostí. 

(1) Žiadateľ môže pre Výzvu na predkladanie žiadostí podať len jednu ŽoPP. Jedna ŽoPP môže  pokrývať viacero druhov oprávneného poistenia.

(2) ŽoPP sa podáva výlučne elektronicky. Vylučuje sa akýkoľvek iný spôsob podávania ŽoPP.

(3) Každá podaná ŽoPP sleduje jediný cieľ Projektu - zvýšenie odolnosti voči nepriaznivým špecifickým udalostiam, podľa Výzvy na predkladanie žiadostí:
a) nepriaznivá poveternostná udalosťou a iné živelné riziká napr. požiar, explózia, víchrica, prudký vietor, vyzimovanie, jarný mráz, zimný mráz, jesenný mráz, ľadovec, sucho, zaplavenie, povodeň, záplava, zosuv pôdy, pád stožiarov a iných predmetov a pod.),
b) choroba zvierat alebo rastlín (napr. ochorenia a nákazy infekčného charakteru alebo spôsobené parazitom a pod.),
c) zamorenie škodcami, akútnou otravou hospodárskych zvierat.
  
(4) Na podávanie ŽoPP slúži Informačný monitorovací systém ISPP23plus (ďalej len „IMS“). Do IMS sa žiadateľ dostane dvojako:
a) http://ispp.apa.sk, kde následne vyhľadá Výzvu na predkladanie žiadostí prostredníctvom na to určenou funkcionalitou zadá číslo výzvy (1/SP/2025-76.1), alebo
b) na webovom sídle Platobnej agentúry klikne na odkaz, kde je zverejnená Výzva na predkladanie žiadostí, a prostredníctvom tohto úkonu sa dostane priamo na Výzvu na predkladanie žiadostí v IMS.

(5) Predpokladom na podanie ŽoPP je registrácia žiadateľa v IMS. Po registrácii žiadateľa postačuje ďalej iba prihlásenie sa do IMS. Registrácia do IMS je bezplatná. 
Údaje v rámci registračného procesu a údaje o samotnom subjekte / žiadateľovi v IMS spravuje a aktualizuje žiadateľ priamo v IMS. Konkrétne sa jedná o údaje v používateľskom konte v IMS: Základné údaje subjektu / Kontaktné údaje subjektu / Zoznam osôb subjektu / Bankové spojenia subjektu / Základné údaje osoby / Kontaktné údaje osoby. 
Relevantné údaje o žiadateľovi a osobe / osobách žiadateľa sa automaticky načítavajú do samostatnej časti formuláru ŽoPP „Identifikácia žiadateľa.“ 
(6) Po registrácii / prihlásení sa do IMS si žiadateľ vyhľadá v IMS Výzvu na predkladanie žiadostí (nájde ju aj klikom na odkaz, ktorý je uvedený na webe Platobnej agentúry v časti, kde je Výzva na predkladanie žiadostí zverejnená).

(7) Žiadateľ vyhľadá funkcionalitu (ikonu) „Vytvoriť žiadosť k výzve“, čím sa preklikne na samotné vypĺňanie formulára ŽoPP, ktoré je aktívne v období určenom na predkladanie ŽoPP. Mimo obdobia určenom na predkladanie ŽoPP má žiadateľ dostupný náhľad formuláru ŽoPP a to cez ikonu „Pozrieť si vzor žiadosti (právnická osoba)“ / „Pozrieť si vzor žiadosti (fyzická osoba)“ (podľa ilustračného vzoru - príloha Výzvy č. 2).

(8) Formulár ŽoPP uvedený v rámci výzvy ako príloha je Ilustračným vzorom. Vzor ŽoPP k tej ktorej výzve je potrebné otvoriť si a prezerať pred samotným podaním priamo v systéme ISPP23plus pri danej výzve v tomto prípade  1/SP/2025-76.1.

(9) Po vyplnení ŽoPP žiadateľ nahráva do IMS prílohy ŽoPP pre Výzvu na predkladanie žiadostí. Prílohy žiadateľ nahráva prostredníctvom funkcionality (ikony) „pridať prílohu “ v rámci relevantných krokov formuláru ŽoPP.

(10) ŽoPP musí byť podpísaná. ŽoPP sa podpisuje elektronicky prostredníctvom na to určenej funkcionality (ikony) “ Pridať podpis oprávnenej osoby“. V prípade žiadateľov zapísaných v Obchodnom registri SR musí byť ŽoPP podpísaná v súlade s podmienkami konania v mene žiadateľa uvedenými v Obchodnom registri SR.

(11) Len v prípade, že žiadateľ vyplnil ŽoPP tak, ako je požadované, „vysvieti“ sa mu funkcionalita (ikona) „Podať žiadosť“.

(12) V prípade nefunkčnosti IMS bude žiadateľ informovaný o ďalšom postupe; informácie budú poskytnuté predovšetkým na webe Platobnej agentúry (žiadateľom sa preto odporúča, aby pravidelne sledovali webovú stránku Platobnej agentúry, nie je vylúčená ani zmena formálnych náležitostí Výzvy na predkladanie žiadostí).

(13) Žiadateľ vypĺňa ŽoPP v súlade s pokynmi uvedenými v rámci formulára v IMS. Pri vypĺňaní formulára ŽoPP sa žiadateľovi odporúča riadiť sa pokynmi v rámci formuláru ŽoPP, samotnou Výzvou na predkladanie žiadostí a touto Príručkou pre žiadateľa.

(14) Podaním ŽoPP je táto doručená, evidovaná v IMS a zaregistrovaná.

(15) ŽoPP musí byť podaná riadne, včas a vo forme určenej Platobnou agentúrou vo Výzve na predkladanie žiadostí (podmienky predloženia ŽoPP). Podmienky predloženia ŽoPP sú predmetom tzv. administratívneho overovania - bližšie v samotnej Výzve na predkladanie žiadostí, všeobecná úprava v III. časti, kap. 3.4, odd. 3.4.6 Systému riadenia projektových intervencií.
V prípade pochybností splnenia podmienok predloženia ŽoPP môže Platobná agentúra pristúpiť ku tzv. klarifikácii (k výzve žiadateľovi na odstránenie pochybností ohľadom splnenia podmienok predloženia ŽoPP riadne, včas alebo vo forme určenej Platobnou agentúrou vo Výzve na predkladanie žiadostí - bližšie v III. časti, kap. 3.4, odd. 3.4.6 ods. 12 a nasl. Systému riadenia projektových intervencií. 
Žiadateľ má právo požiadať o predĺženie lehoty na odstránenie pochybností splnenia podmienok predloženia ŽoPP, nie však viac ako o 10 pracovných dní. Žiadateľ nemá právny nárok na to, aby Platobná agentúra jeho žiadosti vyhovela. Žiadateľ požiada Platobnú agentúru písomne prostredníctvom Ústredného portálu verejnej správy, pričom táto žiadosť by mala byť Platobnej agentúre doručená skôr, ako pred uplynutím lehoty určenej platobnou agentúrou na odstránenie pochybností splnenia podmienok predloženia ŽoPP. Predmetnú lehotu možno predĺžiť iba raz.

(1) Podmienky poskytnutia príspevku (ďalej len „PPP“) predstavujú súbor podmienok stanovených vo Výzve na predkladanie žiadostí, ktorých splnenie je nevyhnutným predpokladom pre schválenie ŽoPP, vydanie rozhodnutia o schválení ŽoPP a poskytnutie príspevku.

(2) Všeobecne o PPP v MURO č. 1.

(3) Výzva na predkladanie žiadostí obsahuje PPP, ktoré sú systematicky rozdelené medzi:
a) tzv. povinné PPP (§ 10 ods. 3 zákona o príspevkoch)
b) nepovinné PPP (§ 10 ods. 4 zákona o príspevkoch).

(4) Nakoľko Výzva na predkladanie žiadostí neobsahuje žiadne kritériá výberu (kap. 4, odd. 4.2, 
ods. 7 písm. b) MURO č. 1), tzn. nie je možné určiť hranicu finančných možností výzvy, schválené budú všetky ŽoPP, ktoré splnia všetky PPP, resp. všetky relevantné PPP určené vo Výzve na predkladanie žiadostí s ohľadom na podanú ŽoPP.

(5) Každá PPP vo Výzve na predkladanie ŽoPP má vymedzené:
a) či je statická alebo dynamická (kap. 4, odd. 4.3 MURO č. 1),
b) časový okamih, kedy majú byť statické PPP splnené, resp. stanovené časové obdobie, počas ktorého majú byť dynamické PPP splnené (kap. 4, odd. 4.3 ods. 4 a nasl. MURO č. 1).
c) časový okamih, kedy sú zo strany Platobnej agentúry prvotne overované,
d) spôsob, akým Platobná agentúra overuje ich splnenie (nie je vylúčený aj iný spôsob ich overenia, ktorý pri konkrétnej PPP nie je výslovne uvedený).

(6) Platobná agentúra zásadne overuje splnenia PPP vlastnou zisťovacou činnosťou, avšak v niektorých prípadoch je na žiadateľovi, aby či už k ŽoPP (alebo neskôr na základe vyzvania Platobnej agentúry) predložil prílohy resp. doklady či dokumenty, ktorými preukáže splnenie PPP. Konkrétne ide o prípady:
a) ak Platobná agentúra počas odborného overovania vyhodnotí, že na overenie PPP nepostačuje spôsob, ktorý je výslovne uvedený pri konkrétnej PPP,
b) ak je to potrebné, žiadateľ je povinný predložiť údaje potrebné na dosiahnutie výpisu z registra trestov (pri preskúmavaní PPP – bezúhonnosť žiadateľa)
c) predloženie platnej a účinnej zmluvy o poistení vzťahujúcej sa na rok 2025,
d) preukázanie splnenia definície aktívny poľnohospodár (ak splnenie definície aktívneho poľnohospodára nevyplýva priamo na základe toho, že žiadateľ je podnikateľom v poľnohospodárskej prvovýrobe, najmä ak nie je samostatne hospodáriacim roľníkom a v predmete činností má aj iné činnosti, ako poľnohospodárska prvovýroba),
e) preukázanie neporušenia zákazu dvojitého financovania (čestné vyhlásenie -  Formulár ŽoPP),
f) preukázanie, že žiadateľ nemá nedoplatky na poistnom podľa zákona č. 39/2015 Z. z. o poisťovníctve a o zmene a doplnení niektorých zákonov v znení neskorších predpisov (čestné vyhlásenie - Formulár ŽoPP). 

(7) Žiadateľovi sa poskytujú bližšie vysvetlenia ohľadom týchto PPP:
Aktívny poľnohospodár
1) Fyzická osoba nevykonávajúca podnikateľskú činnosť sa považuje za aktívneho poľnohospodára, ak poskytne overiteľný dôkaz, ktorým preukáže ktorúkoľvek z týchto skutočností:
a) ročná výška priamych platieb je aspoň 5 % celkových príjmov, ktoré získala z nepoľnohospodárskych činností za posledné účtovné obdobie, za ktoré je takýto dôkaz k dispozícii, pričom do príjmov z nepoľnohospodárskych činností v predchádzajúcom kalendárnom roku sa nezapočítavajú príjmy z lesníckych činností a príjmy súvisiace s činnosťami na ochranu prírody a krajiny;
b) celkové príjmy z poľnohospodárskych činností v poslednom účtovnom období, za ktoré je k dispozícii príslušný dôkaz, predstavujú aspoň jednu tretinu celkových príjmov získaných v poslednom účtovnom období, za ktoré je k dispozícii príslušný dôkaz.
2) Osoba podľa osobitného predpisu[footnoteRef:1] a právnická osoba bez ohľadu na právne postavenie sa považuje za aktívneho poľnohospodára, ak poskytne overiteľný dôkaz, ktorým preukáže, že jej hlavným obchodným alebo podnikateľským cieľom je výkon poľnohospodárskej činnosti. [1:  Napr. zákon č. 105/1990 Zb. o súkromnom podnikaní občanov, zákon č. 455/1991 Zb. o živnostenskom podnikaní (živnostenský zákon).] 

3) Osoba, ktorá patrí do rozsahu pôsobnosti odseku 2 sa považuje za aktívneho poľnohospodára, aj keď nie je registrovaná na svoj hlavný obchodný alebo podnikateľský cieľ, avšak poskytne overiteľný dôkaz ku ktorejkoľvek zo skutočností podľa odseku 1.
4) Za aktívneho poľnohospodára sa považuje aj osoba, ak celková suma priamych platieb za predchádzajúci kalendárny rok, ktorých je prijímateľom, nepresiahla sumu 5 000 eur.
5) Za aktívneho poľnohospodára sa považuje aj osoba, ktorá v predchádzajúcom kalendárnom roku v období od 01. júna do 30. septembra dosiahla priemerné zaťaženie 0,25 DJ/ha poľnohospodárskej plochy podniku, prípadne ak jej boli schválené výlučne viazané priame platby na živočíšnu výrobu.
6) Za aktívneho poľnohospodára sa považuje aj osoba, ktorej v predchádzajúcom kalendárnom roku boli schválené viazané priame platby na rastlinnú výrobu, na výmeru dosahujúcu minimálne 10 % celkovej výmery poľnohospodárskej plochy podniku.
7) Za aktívneho poľnohospodára sa považujú školy a vedecko-výskumné inštitúcie s poľnohospodárskym zameraním.
8) Za aktívneho poľnohospodára sa považuje aj osoba, ktorá za predchádzajúci kalendárny rok preukáže vlastnú produkciu rastlinnej výroby minimálne vo výške obdržaných priamych platieb za predchádzajúci kalendárny rok. 

(8) Overenie splnenia PPP je predmetom odborného overovania; bližšie v III. časti, kap. 3.4, odd. 3.4.7 Systému finančného riadenia projektových intervencií.

(9) Ak pri odbornom overovaní PPP vzniknú pochybnosti o pravdivosti alebo úplnosti ŽoPP, tzn. Ak ide o pochybnosti, ktoré Platobnej agentúre objektívne neumožňujú posúdiť, či žiadateľ PPP určené Výzvou na predkladanie žiadostí splnil alebo nie, Platobná agentúra vykoná tzv. klarifikáciu; bližšie v III. časti, kap. 3.4, odd. 3.4.7 ods. 12 a nasl. Systému riadenia projektových intervencií. Nakoľko Výzva na predkladanie žiadostí neustanovuje niečo iné, pri klarifikácií sa uplatňuje pravidlo „jedenkrát v tej istej veci, ak nie je ustanovené inak“; bližšie v  III. časti, kap. 3.4, odd. 3.4.7 ods. 19 Systému riadenia projektových intervencií.
Žiadateľ má právo požiadať o predĺženie lehoty na odstránenie pochybností o pravdivosti alebo úplnosti ŽoPP. Žiadateľ nemá právny nárok na to, aby Platobná agentúra jeho žiadosti vyhovela. Žiadateľ požiada Platobnú agentúru písomne prostredníctvom Ústredného portálu verejnej správy, pričom táto žiadosť by mala byť Platobnej agentúre doručená skôr, ako pred uplynutím lehoty určenej platobnou agentúrou na odstránenie pochybností o pravdivosti alebo úplnosti ŽoPP. Predmetnú lehotu možno predĺžiť iba raz.

(10) Možnosti opätovného konania o ŽoPP, ktorá bola späťvzatá (v dôsledku čoho bolo vydané rozhodnutie o zastavení konania), v dôsledku zmeny Výzvy na predkladanie žiadostí, je bližšie popísané vo Výzve na predkladanie žiadostí, Ďalšie skutočnosti týkajúce sa poskytnutia príspevku, písm. K, a v III. časti, kap. 3.4, odd. 3.4.13 ods. 3 a nasl. Systému riadenia projektových intervencií.

[bookmark: _Toc207112558]6. ROZHODNUTIA VYDANÉ V KONANÍ O ŽIADOSTI

(1) Platobná agentúra o podanej ŽoPP rozhodne tak, že:
a) podanú ŽoPP schváli – ak žiadateľ splnil všetky PPP (za predpokladu, že predtým splnila podmienky predloženia ŽoPP); bližšie v III. časti, kap. 3.4, odd. 3.4.12 Systému riadenia projektových intervencií. Na základe rozhodnutia o schválení ŽoPP sa vypláca ŽoP 
b) podanú ŽoPP neschváli, ak žiadateľ nesplnil všetky PPP (ak s nesplnením niektorej PPP nie je spojené zníženie príspevku);  bližšie v III. časti, kap. 3.4, odd. 3.4.12 Systému riadenia projektových intervencií
c) konanie o ŽoPP zastaví; bližšie v III. časti, kap. 3.4, odd. 3.4.13 Systému riadenia projektových intervencií.

(2) Proti rozhodnutiam vydaným v konaní o žiadosti možno podať:
a) riadny opravný prostriedok – odvolanie, ktoré sa podáva na Platobnej agentúre
· bližšie v § 16 a 17 zákona o príspevkoch a III. časti, kap. 3.6, odd. 3.6.1 Systému riadenia projektových intervencií 
· žiadateľ sa upozorňuje na povinné obsahové náležitosti odvolania (odd. 3.6.1 ods. 9), lehotu na podanie odvolania (odd. 3.6.1 ods. 3 a ods. 4), rozhodnutia vydané v konaní o žiadosti, proti ktorým je odvolanie neprípustné (odd. 3.6.1 ods. 10)
b) mimoriadny opravný prostriedok; podnet na preskúmanie rozhodnutia mimo odvolacieho konania sa podáva na Platobnej agentúre. Bližšie v § 18 zákona o príspevkoch a v III. časti, kap. 3.6, odd. 3.6.2 Systému riadenia projektových intervencií 

[bookmark: _Toc207112559]7. PODPORA A POMOC V PRÍPADE NEJASNOSTÍ

1) Žiadatelia alebo iné subjekty môžu požiadať o informácie k Výzve prostredníctvom nasledovných kontaktov Platobnej agentúry:
a) e-mail: info@apa.sk, projektovepodpory@apa.sk 

2) Upozornenie: Pôdohospodárska platobná agentúra ani Ministerstvo pôdohospodárstva a rozvoja vidieka SR neposkytujú individuálne poradenstvo k Výzve. Počas konania o žiadosti Pôdohospodárska platobná agentúra neposkytuje informácie o stave ich overovania. Pri zasielaní otázok žiadateľ v mailovej komunikácii uvádza kód ŽoPP o príspevok a číslo Výzvy na predkladanie žiadostí.

3) Informácie k aktuálne vyhláseným Výzvam na predkladanie žiadostí poskytuje Národná sieť rozvoja vidieka SR (NSRV SR), ktorej hostiteľským orgánom je Inštitút znalostného pôdohospodárstva a inovácií (IZPI). 

NSRV SR slúži ako kontaktný bod pre potenciálneho žiadateľa, ktorá v rámci poradenstva bezplatne poskytuje informácie o predmetnej Výzve na predkladanie žiadostí v zmysle vysvetlenia jej náležitostí (oprávnenosť aktivity, oprávnenosť výdavkov a oprávnenosť žiadateľa).
V prípade záujmu o poskytnutie informácií k Výzve na predkladanie žiadostí kontaktujte: Inštitút znalostného pôdohospodárstva a inovácií: Akademická 4, 949 01 Nitra (e-mail: nsrvinfo@izpi.sk) alebo regionálne pracoviská NSRV SR. Kontakty sú uvedené na nasledovnom odkaze: https://www.nsrv.sk/?pl=3;  
NSRV SR taktiež realizuje vzdelávacie aktivity k Výzvam na predkladanie žiadostí. Plánované informačné aktivity sú uvedené na nasledovnom odkaze: https://www.nsrv.sk/?pl=58NSRV 

4) Oznámenia súvisiace s Výzvou na predkladanie žiadostí po jej vyhlásení sa zverejňujú predovšetkým na webovom sídle Platobnej agentúry: www.apa.sk

[bookmark: _Toc207112560]8. DÔLEŽITÉ LEHOTY

V súvislosti s Výzvou na predkladanie žiadostí a konaním o ŽoPP, sa žiadateľovi zdôrazňujú tieto najdôležitejšie lehoty a dátumy:
a) Dátum vyhlásenia Výzvy na predkladanie žiadostí: 22.07.2025
b) Lehota na predkladanie ŽoPP: 01.09.2025 až 30.09.2025
c) Posledný deň lehoty na podanie ŽoPP: 30.09.2025 23:59:00 hod.
d) Lehota na registráciu ŽoPP: v dostatočnom predstihu pred samotným „vytvorením ŽoPP k výzve“ a „podaním ŽoPP“ prostredníctvom IMS
e) Lehota na administratívne overenie ŽoPP: do 20 pracovných dní odo dňa registrácie ŽoPP, najneskôr do 30 pracovných dní odo dňa registrácie ŽoPP
Upozorňujeme žiadateľov, že tieto lehoty sú poriadkového a indikatívneho charakteru, a nemožno vylúčiť ich predĺženie v dôsledku skutočností nezávislých na vôli Platobnej agentúry.
Žiadateľ sa upozorňuje, že počas trvania tzv. klarifikácie lehota na administratívne overenie ŽoPP spočíva.
f) Lehota na odborné overenie ŽoPP: do 30 pracovných dní po administratívnom overení ŽoPP, najneskôr do 50 pracovných dní odo dňa registrácie ŽoPP po administratívnom overení ŽoPP; Žiadateľ sa upozorňuje, že tieto lehoty sú poriadkového a indikatívneho charakteru, a nemožno vylúčiť ich predĺženie v dôsledku skutočností nezávislých na vôli Platobnej agentúry.
Upozorňujeme žiadateľov, že počas trvania tzv. klarifikácie lehota na odborné overenie ŽoPP spočíva.
g) Lehota na výber ŽoPP a vydanie rozhodnutia o ŽoPP: bez zbytočného odkladu po odbornom overení ŽoPP, resp. po uskutočnení výberu ŽoPP. Nevzťahuje sa na vydanie rozhodnutia o zastavení konania, ktoré môže byť vydané a oznámené počas administratívneho overovania ŽoPP, resp. počas odborného overovania ŽoPP.
h) Lehota na podanie odvolania: do 10 pracovných dní odo dňa doručenia rozhodnutia, voči ktorému je odvolanie prípustné. V prípade nesprávneho poučenia, resp. absentujúceho poučenia v rozhodnutí o ŽoPP, proti ktorému je odvolanie prípustné, lehota na podanie odvolanie je jeden mesiac odo dňa doručenia rozhodnutia o ŽoPP.
i) Lehota na podanie podnetu na preskúmanie rozhodnutia o neschválení ŽoPP alebo rozhodnutia o zastavení konania do dvoch rokov od nadobudnutia právoplatnosti tohto rozhodnutia. Lehota na podanie podnetu na preskúmanie rozhodnutia o schválení ŽoPP je bez limitu.
j) Lehota na podanie žiadosti o platbu bude uvedená v Rozhodnutí o žiadosti o poskytnutie príspevku.

